Հեկտոր Էրերա

Հեկտոր Էրերա (իսպ.՝ Héctor Herrera, ապրիլի 19, 1990(1990-04-19), Տիխուանա, Ստորին Կալիֆոռնիա, Մեքսիկայի Միացյալ Նահանգներ), մեքսիկացի պրոֆեսիոնալ ֆուտբոլիստ։ Ներկայումս հանդես է գալիս Ատլետիկո Մադրիդի և Մեքսիկայի ազգային հավաքականի կազմում։ Խաղում է կենտրոնական կիսապաշտպանի դիրքում։


== Ակումբային կարիերա ==


=== Պաչուկա ===
Էրերան Պաչուկայի ակադեմիայի սան է։ Իր պրոֆեսիոնալ դեբյուտը նշեց 2010 թվականի հուլիսի 22-ին՝ փոխարինման մտնելով Հյուսիսային Ամերիկայի սուպերլիգայի Չիվաս ԱՄՆ-ի դեմ խաղում։ Առաջին հանդիպումը Մեքսիկայի առաջնությունում անցկացրեց 2011 թվականի հուլիսի 24-ին՝ Սանտոս Լագունայի դեմ խաղում։ Իր առաջին գոլը պրոֆեսիոնալ կարիերայում խփեց 2013 թվականի հունվարի 6-ին՝ Ատլանտեի դեմ խաղում։ Փետրվարի 10-ին մեքսիկացին խփեց Սանտոս Լագունայի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Պաչուկայի կազմում Էրերան անցկացրեց 55 հանդիպում՝ դառնալով 2 գոլի և 2 գոլային փոխանցման հեղինակ։


=== Պորտու ===
2013 թվականի հունիսի 28-ին Էրերան 8 միլիոն եվրոյի դիմաց տեղափոխվեց Պորտու։ Իր դեբյուտը Պորտուգալիայի առաջնությունում նշեց օգոստոսի 18-ին՝ փոխարինելով Լուչո Գոնսալեսին Վիտորիա Սետուբալի դեմ խաղում։ Առաջին հանդիպումը Չեմպիոնների Լիգայում անցկացրեց սեպտեմբերի 18-ին՝ փոխարինելով Սիլվեստրե Վարելային խմբային փուլի Աուստրիա Վիեննայի դեմ խաղում։ Հոկտեմբերի 22-ին նա հեռացվեց խաղադաշտից Չեմպիոնների Լիգայի Զենիտ Սանկտ Պետերբուրգի դեմ խաղում՝ ստանալով երկրորդ դեղին քարտը հանդիպման 6-րդ րոպեին։ Պորտուի կազմում իր առաջին գոլը մեքսիկացին խփեց դեկտեմբերի 20-ին՝ Օլյանենսիի դեմ խաղում։ Իր առաջին մրցաշրջանում Էրերան անցկացրեց 31 հանդիպում՝ դառնալով 3 գոլի և 3 գոլային փոխանցման հեղինակ։

Իր առաջին գոլը եվրոպական առաջնություններում Էրերան խփեց 2014 թվականի օգոստոսի 20-ին՝ Չեմպիոնների Լիգայի որակավորման փլեյ-օֆֆ փուլի Լիլի դեմ խաղում։ Նոյեմբերի 25-ին՝ Չեմպիոնների Լիգայի խմբային փուլի ԲԱՏԷ Բորիսովի դեմ խաղում մեքսիկացին դարձավ գոլի և 2 գոլային փոխանցման հեղինակ՝ 3-0 հաշվով հաղթանակ պարգևելով Պորտուին։ Դեկտեմբերի 6-ին նա գոլի և գոլային փոխանցման հեղինակ դարձավ Ակադեմիկայի դեմ խաղում։ 2015 թվականի փետրվարի 7-ին Էրերան 2 գոլային փոխանցում տվեց Մորեյրենսեի դեմ խաղում՝ օգնելով իր թիմին հաղթել 2-0 հաշվով։ Մարտի 10-ին մեքսիկացին գոլի և գոլային փոխանցման հեղինակ դարձավ Չեմպիոնների Լիգայի 1/8 եզրափակչի Բազելի դեմ խաղում։ 2014-15 մրցաշրջանում Էրերան անցկացրեց 46 հանդիպում բոլոր մրցաշարերում՝ դառնալով 7 գոլի ու 11 գոլային փոխանցման հեղինակ և ճանաչվելով Պորտուի տարվա լավագույն ֆուտբոլիստ։
2015 թվականի օգոստոսի 22-ին Էրերան գոլ խփեց Մարիտիմուի դեմ խաղում, իսկ հանդիպումն ավարտվեց 1-1 հաշվով։ Առաջին հանդիպումը Պորտուի ավագի թևկապով անցկացրեց դեկտեմբերի 2-ին՝ Ունիան Մադեյրայի դեմ խաղում՝ այս խաղում դառնալով գոլի հեղինակ։ 2016 թվականի փետրվարի 12-ին Էրերան գոլ խփեց Բենֆիկայի դեմ խաղում՝ օգնելով իր թիմին հաղթել 2-1 հաշվով։ Մայիսի 22-ին մեքսիկացին մեկնարկային կազմում խաղադաշտ դուրս եկավ Պորտուգալիայի գավաթի եզրափակչի Բրագայի դեմ խաղում, սակայն Պորտուն պարտվեց հետխաղյա 11-մետրանոցների հարվածաշարում։ 2015-16 մրցաշրջանում Էրերան անցկացրեց 38 հանդիպում՝ դառնալով 9 գոլի և 5 գոլային փոխանցման հեղինակ։
2016-17 մրցաշրջանում Էրերան դարձավ Պորտուի հիմնական ավագը։ 2016 թվականի օգոստոսի 23-ին մեքսիկացին 2 գոլային փոխանցում տվեց Չեմպիոնների Լիգայի որակավորման փլեյ-օֆֆ փուլի Ռոմայի դեմ խաղում։ Օգոստոսի 12-ին Էրերան գոլ խփեց Ռիու Ավիի դեմ խաղում՝ օգնելով իր թիմին հաղթել 3-1 հաշվով։ 2017 թվականի մայիսի 14-ին նա գոլի և գոլային փոխանցման հեղինակ դարձավ Պասուշ դե Ֆերեյրայի դեմ խաղում։ 2016-17 մրցաշրջանում Էրերան անցկացրեց 35 հանդիպում՝ դառնալով 2 գոլի և 6 գոլային փոխանցման հեղինակ։

2017 թվականի նոյեմբերի 4-ին Էրերան գոլի և գոլային փոխանցման հեղինակ դարձավ Բելենենսեշի դեմ խաղում՝ օգնելով Պորտուին հաղթել 2-0 հաշվով։ Դեկտեմբերի 30-ին մեքսիկացին հեռացվեց խաղադաշտից Պասուշ դե Ֆերեյրայի դեմ խաղում՝ կարմիր քարտ ստանալով հանդիպման 89-րդ րոպեին։ 2018 թվականի հունվարի 11-ին Էրերան գոլ խփեց Պորտուգալիայի գավաթի քառորդ եզրափակչի Մորեյրենսեի դեմ խաղում։ Ապրիլի 15-ին նա խփեց Բենֆիկայի դեմ հանդիպման միակ գնդակը խաղի 90-րդ րոպեին՝ 1-0 հաշվով հաղթանակ պարգևելով իր թիմին։ 2017-18 մրցաշրջանում Պորտուն հաղթեց Պորտուգալիայի առաջնությունը, իսկ Էրերան անցկացրեց 42 հանդիպում՝ դառնալով 5 գոլի ու 7 գոլային փոխանցման հեղինակ, ինչպես նաև՝ ընդգրկվելով առաջնության խորհրդանշական հավաքականում։
2018 թվականի օգոստոսի 4-ին Էրերան թիմի մեկնարկային կազմում խաղադաշտ դուրս եկավ Պորտուգալիայի սուպերգավաթի Դեսպորտիվո Ավեշի դեմ խաղում՝ օգնելով Պորտուին հաղթել 3-1 հաշվով և նվաճել գավաթը։ Նոյեմբերի 6-ին մեքսիկացին գոլի և գոլային փոխանցմանհեղինակ դարձավ Չեմպիոնների Լիգայի խմբային փուլի Լոկոմոտիվ Մոսկվայի դեմ խաղում։ 2019 թվականի փետրվարի 8-ին նա գոլ խփեց Մորեյրենսեի դեմ հանդիպման ավելացված ժամանակում՝ փրկելով Պորտուին պարտությունից։ Մայիսի 18-ին Էրերան գոլի հեղինակ դարձավ Սպորտինգ Լիսաբոնի դեմ հանդիպման 87-րդ րոպեին՝ 2-1 հաշվով հաղթանակ պարգևելով իր թիմին։ Մեքսիկացին թիմի կազմում խաղադաշտ դուրս եկավ Պորտուգալիայի գավաթի և Պորտուգալիայի լիգայի գավաթի եզրափակիչներում, սակայն 2 դեպքում էլ Պորտուն հետխաղյա 11-մետրանոցների հարվածաշարում պարտվեց Սպորտինգ Լիսաբոնին։ Ակումբի կազմում Էրերան անցկացրեց 245 հանդիպում՝ դառնալով 35 գոլի և 35 գոլային փոխանցման հեղինակ։


=== Ատլետիկո Մադրիդ ===
2019 թվականի հուլիսի 3-ին Էրերան ազատ գործակալի կարգավիճակով միացավ Ատլետիկո Մադրիդին՝ ակումբի հետ կնքելով 3 տարվա պայմանագիր։


== Միջազգային կարիերա ==
Էրերան ներկայացրել է Մեքսիկան մինչև 23 տարեկանների երիտասարդական հավաքականի կազմում։ 2012 թվականին նա Մ23 հավաքականի կազմում մասնակցեց Տուլոնի առաջնությանը՝ օգնելով իր թիմին հաղթել մրցաշարը և ճանաչվելով առաջնության լավագույն ֆուտբոլիստ։ Ամռանը Էրերան մասնակցեց Ամառային Օլիմպիական խաղերին, որտեղ նույնպես Մեքսիկան նվաճեց ոսկե մեդալ։
Մեքսիկայի ազգային հավաքական Էրերան առաջին անգամ հրավիրվեց 2012 թվականի հոկտեմբերին՝ Գայանայի և Սալվադորի դեմ խաղերի համար։ Իր դեբյուտը ազգային հավաքականում նշեց հոկտեմբերի 17-ին՝ փոխարինելով Անդրես Գուարդադոյին Սալվադորի դեմ խաղում։ Հավաքականի մեկնարկային կազմում նա առաջին անգամ խաղադաշտ դուրս եկավ 2013 թվականի հունվարի 31-ին՝ Դանիայի դեմ ընկերական խաղում։ Հունիսի 7-ին Էրերան ընդգրկվեց Մեքսիկայի՝ Կոնֆեդերացիաների գավաթի կազմում։ Այստեղ նա խաղադաշտ դուրս եկավ միայն Բրազիլիայի դեմ խաղում, իսկ Մեքսիկան դուրս մնաց խմբային փուլից։
2014 թվականի մայիսի 8-ին Էրերան ընդգրկվեց Մեքսիկայի՝ աշխարհի առաջնության համար վերջնական կազմում։ Առաջնությունում նա մեկնարկային կազմում խաղադաշտ դուրս եկավ հավաքականի բոլոր խաղերում՝ գոլային փոխանցման հեղինակ դառնալով Խորվաթիայի դեմ խաղում։ Մեքսիկան դուրս մնաց 1/8 եզրափակչից՝ 2-1 հաշվով պարտվելով Նիդերլանդներին։ 2015 թվականի հուլիսին Էրերան մասնակցեց ԿՈՆԿԱԿԱՖ Ոսկե գավաթին՝ մասնակցած 5 հանդիպումներում դառնալով 2 գոլային փոխանցման հեղինակ և օգնելով Մեքսիկային նվաճել գավաթը։ 

Իր առաջին գոլը Մեքսիկայի ազգային հավաքականում Էրերան խփեց 2015 թվականի սեպտեմբերի 5-ին՝ Տրինիդադ և Տոբագոյի դեմ ընկերական խաղում։ 4 օր անց նա գոլի հեղինակ դարձավ Արգենտինայի դեմ խաղում, իսկ հանդիպումն ավարտվեց 2-2 հաշվով։ 2016 թվականի հունիսին Էրերան մասնակցեց Կոպա Ամերիկային։ Այստեղ նա մասնակցեց իր թիմի բոլոր 4 խաղերին՝ դառնալով 1 գոլի և 1 գոլային փոխանցման հեղինակ, իսկ Մեքսիկան դուրս մնաց քառորդ եզրափակչից՝ 0-7 հաշվով պարտվելով Չիլիին։
2017 թվականին Էրերան Մեքսիկայի կազմում մասնակցեց ՖԻՖԱ Կոնֆեդերացիաների գավաթին՝ անցկացնելով 5 հանդիպում և դառնալով 3 գոլային փոխանցման հեղինակ։ 2017 թվականի հոկտեմբերի 11-ին՝ Հոնդուրասի դեմ խաղում նա առաջին անգամ խաղադաշտ դուրս եկավ որպես Մեքսիկայի ավագ։ 2018 թվականի հունիսի 4-ին Էրերան ընդգրկվեց աշխարհի առաջնության համար վերջնական կազմում։ Խմբային փուլի Գերմանիայի դեմ խաղում նա փայլուն ելույթ ունեցավ՝ օգնելով իր թիմին հաղթել 1-0 հաշվով։ Մեքսիկան հասավ առաջնության 1/8 եզրափակիչ, որտեղ 2-0 հաշվով պարտվեց Բրազիլիային։
2019 թվականի մայիսին Էրերան իր Տվիտերի էջում հայտարարեց, որ չի մասնակցի ԿՈՆԿԱԿԱՖ Ոսկե գավաթին, քանի որ ունի առողջական խնդիրներ և ցանկանում է որոշել, թե որտեղ է շարունակելու մարզական կարիերան։


== Անձնական կյանք ==
2019 թվականի հունիսին՝ Պորտուգալիայում 6 տարի բնակվելուց հետո Էրերան ստացավ տեղի անձնագիր՝ այլևս չդասվելով որպես ոչ-ԵՄ ֆուտբոլիստ։


== Կարիերայի վիճակագրություն ==


=== Ակումբային վիճակագրություն ===
2019 թվականի հուլիսի 28-ի դրությամբ


=== Միջազգային վիճակագրություն ===
2019 թվականի հուլիսի 28-ի դրությամբ


=== Միջազգային գոլեր ===


== Նվաճումներ ==


=== Ակումբային ===
ՊորտուՊորտուգալիայի առաջնություն. 2017–18
Պորտուգալիայի սուպերգավաթ. 2013, 2018


=== Միջազգային ===
Մեքսիկա Մ23Տուլոնի առաջնություն. 2012
Ամառային օլիմպիական խաղեր. 2012ՄեքսիկաԿՈՆԿԱԿԱՖ Ոսկե գավաթ. 2015
ԿՈՆԿԱԿԱՖ գավաթ. 2015


=== Անհատական ===
Տուլոնի առաջնության լավագույն ֆուտբոլիստ. 2012
Պորտուի տարվա լավագույն ֆուտբոլիստ. 2014–15
Պորտուգալիայի առաջնության խորհրդանշական հավաքական. 2017–18
ԿՈՆԿԱԿԱՖ-ի տարվա խորհրդանշական հավաքական. 2017, 2018


== Ծանոթագրություններ ==


== Արտաքին հղումներ ==
Էրերայի պաշտոնական Ֆեյսբուքի էջը
Էրերայի պաշտոնական Տվիտերի էջը
Էրերայի պաշտոնական Ինստագրամի էջը
Էրերան transfermarkt-ում
Էրերան soccerbase.com-ում
Էրերան WhoScored.com կայքում
Էրերան Ատլետիկո Մադրիդի պաշտոնական կայքում
Էրերան Մեքսիկայի առաջնության պաշտոնական կայքում
Էրերան ՈՒԵՖԱ-ի պաշտոնական կայքում
Էրերան ՖԻՖԱ-ի պաշտոնական կայքում Archived 2019-04-08 at the Wayback Machine.